Mikulec, Roman, dočasne poverený minister vnútra SR (2023-03-16):
Ďakujem pekne, pán predsedajúci, za slovo a ďakujem aj za otázku, vážená pani poslankyňa. Ja by som odpoveď začal otázkou, na čo bola BOJ-ka zriadená. Ale skúsim to vysvetliť. K jej zrušeniu teda Bezpečnostno-operatívnej jednotky pod Horskou záchrannou službou došlo z dôvodu absencie potrebných právomocí a kompetencií. Legislatívne nebolo možné zabezpečiť, aby mali príslušníci Horskej záchrannej služby, podotýkam, opakujem, to je Horská záchranná služba, potrebné právomoci na výkon požadovaných činností, ako napríklad vyšetrovanie nehôd a úrazov, prípadne zadržanie osôb. Toto bola ambícia, ktorá nemala žiadnu podporu v žiadnej legislatíve, a vyšetrovanie alebo akékoľvek úkony, ktoré sú neodkladné pri vyšetrovaní, môžu robiť len orgány činné v trestnom konaní. V tomto prípade podľa Trestného poriadku, Trestného zákona, aj to príslušník Policajného zboru alebo prokurátor, nie príslušník Horskej záchrannej služby. Čo sa týka toho počtu smrteľných úrazov, áno, tá štatistika, bohužiaľ, za uplynulý rok je to rekordný počet, ale treba si naozaj uvedomiť, že ani tá najlepšia jednotka nedokáže zabrániť, prípadne eliminovať nehody a úrazy v horskom prostredí. Zvýšená úrazovosť je výsledkom kombinácie viacerých faktorov, ako je zvýšená návštevnosť hôr, zodpovednosť, technická, kondičná zdatnosť návštevníkov, pritom nezanedbateľnú úlohu zohráva, samozrejme, aj aktuálne počasie a podmienky a viete veľmi dobre, že pri tých prípadoch častokrát napriek výzvam Horskej záchrannej služby mnohí ľudia nedodržiavajú výzvy a nevenujú tomu žiadnu pozornosť. Personálne kapacity, z ktorých bola jednotka BOJ zostavená, boli presunuté na jednotlivé pracoviská, resp. na najvyťaženejšie strediská Horskej záchrannej služby tak, aby bolo možné zabezpečiť záchranu aj pri zvýšenej návštevnosti a rozmachu športov, ako je zimná turistika, ako je skialpinizmus. Čo sa týka toho zabezpečenia, teda bezpečnosti na lyžiarskych svahoch, tak lyžiari, snoubordisti sa v prvom rade musia chrániť sami, a to tým, že sa nebudú, resp. že sa budú na zjazdových tratiach správať zodpovedne voči sebe aj ostatným a dodržiavať tzv. biely kódex, ktorý je už teraz predstavený alebo pretavený v zákone č. 544/2002 o Horskej záchrannej službe. V pripravovanej novele zákona o Horskej záchrannej službe pribudne povinnosť nosiť prilby pre osoby mladšie ako 18 rokov. Zároveň Horská záchranná služba v rámci svojich kapacít vykonáva a bude naďalej vykonávať dohľad nad dodržiavaním zákona o Horskej záchrannej službe, ktorý upravuje povinnosti osôb na lyžiarskej trati a prevádzkovateľov zjazdoviek. Hlavným problémom bezpečnosti zjazdoviek je kapacita lanoviek a vlekov, ktorá za posledné roky narástla, pričom šírka zjazdoviek je rovnaká ako pred 40 rokmi. Jedná sa o medzirezortný problém vzhľadom na to, že väčšina lyžiarskych stredísk sa nachádza v národných parkoch. Horská záchranná služba spolu s prevádzkovateľmi bude identifikovať kritické miesta, ktoré by vyžadovali rozšírenie. Následne budú iniciované stretnutia s dotknutými správami národných parkov a budeme rokovať o možnostiach rozšírenia takých úsekov, resp. tratí. Skončil som, ďakujem pekne za pozornosť.